LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 179**

**2021. gada 17. martā**

Atklāta sēde, sākas plkst. 10.00, beidzas plkst. 11.30

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Māris Možvillo, Vita Anda Tērauda, Atis Zakatistovs**

**komisijas darbinieki**: vecākā konsultante Ieva Barvika, konsultanti Kristiāna Stūre, Inese Silabriede, Egita Kalniņa, Māris Veinalds, tehniskā sekretāre Brenda Veiskate

**citas personas:**

* **Ministru prezidenta parlamentārā sekretāre Evika Siliņa;**
* Krīzes vadības padomes sekretariāta vadītāja p.i. **Kaspars Druvaskalns**;
* Valsts ugunsdzēsības un glābšanas dienesta priekšnieka vietnieks **Mārtiņš Baltmanis;**
* Veselības ministrijas Vides veselības nodaļas vadītāja **Jana Feldmane**;
* Veselības ministrijas Veselības aprūpes departamenta direktore **Antra Valdmane**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Ārlietu ministrijas parlamentārā sekretāre **Zanda Kalniņa-Lukaševica**;
* Ārlietu ministrijas Konsulārā departamenta direktore **Guna Japiņa;**
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**;
* Izglītības un zinātnes ministrijas Juridiskā un nekustamo īpašumu departamenta direktors **Raimonds Kārkliņš**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Izglītības un zinātnes ministrijas Komunikācijas nodaļas vecākā konsultante **Inta Bērziņa**;
* Latvijas Republikas tiesībsarga vietniece **Ineta Piļāne**;
* Satiksmes ministrijas valsts sekretāra vietnieks **Dins Merirands**;
* Aizsardzības ministrijas valsts sekretārs **Jānis Garisons**;
* Ekonomikas ministrijas valsts sekretāra vietniece **Zaiga Liepiņa**;
* Ekonomikas ministrijas parlamentārais sekretārs **Jurģis Miezainis**;
* Ekonomikas ministrijas Analītikas dienesta vadītājs **Jānis Salmiņš**;
* Vides aizsardzības un reģionālās attīstības ministrijas Juridiskās nodaļas juriste **Agita Drozde**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Tieslietu ministrijas valsts sekretāra vietniece tiesību politikas jautājumos **Laila Medina**;
* Kultūras ministrijas Kultūrpolitikas departamenta direktore **Laura Turlaja**;
* Valsts ieņēmumu dienesta Stratēģiskās vadības lietu un sabiedrisko attiecību pārvaldes direktores vietniece **Guna Hismatuļina**;
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde**;
* Latvijas Izglītības un zinātnes darbinieku arodbiedrības priekšsēdētājas vietniece **Irina Avdejeva**;
* Latvijas Pašvaldību savienības padomnieks tautsaimniecības jautājumos **Aino Salmiņš**;
* Latvijas Darba devēju konfederācijas tautsaimniecības nozaru eksperte **Sintija Siliņa**;
* Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.
2. Ministru kabineta 2021. gada 12. marta rīkojums Nr.163 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.
3. Dažādi.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, A.Blumbergs, E.Šnore, J.Ādamsons, R.Bergmanis, I.Klementjevs, A.Latkovskis, V.A.Tērauda, A.Zakatistovs. M.Možvillo pieslēdzas sēdes laikā.*

**J.Rancāns** dod vārdu E.Siliņai iepazīstināšanai ar aktuālo situāciju un Ministru kabineta 2021. gada 12. marta rīkojumu Nr.163 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.

**E.Siliņa** informē, ka pagājušajā nedēļā bija pietiekoši lielas izmaiņas Ministru kabineta lēmumos, nolēma, ka no 16.marta visi strādā attālināti. Jau līdz šim bija šī rekomendācija maksimāli strādāt attālināti, bet šoreiz uz valsts pārvaldes iestādēm akcents. Ministru kabinetā tika nolemts, ka darba devējs būs tas, kas noteiks darbiniekus, kuri, lai nodrošinātu darba nepārtrauktību, drīkst veikt darbu klātienē, pārējie strādā attālināti. Uz valsts pārvaldi ir stingrākas prasības, kur prasīts, ka darbam klātienē jānodrošina, ka kabinetā ir viens darbinieks, atvērtā tipa birojos uz 15 m2 jābūt vienam cilvēkam. Privātās iestādes var ievērot šo rekomendāciju, bet, ja šīs prasības nav ievērotas, tādi lieli sodi nav paredzēti attiecībā uz privātajām institūcijām.

Lai mazinātu risku sabiedriskajā transportā, valdība lēma, ka pārvadātājiem būs jānodrošina noteiktas epidemioloģiskās prasības – tajā skaitā 50% no pasažieru skaita, papildu reisi, arī Valsts policijas un Pašvaldības policijas spēki piesaistīti, lai nodrošinātu kontroli. Pašvaldību ziņā būs lēmumi par vēl stingrāku prasību ieviešanu, lai mazinātu drūzmēšanos, vērtētu atbilstoši reģionam risku sabiedriskajā transportā. Mēģinām izmantot pašvaldību ievaru, jo skaidrs, ka saslimstība ir augsta, bet nav tik augsta, kā bija vēl pirms neilga laika. Kad faktiski bija skaidrs, ka visa Latvija ir bīstams reģions, tad šobrīd varam atļauties dažām pašvaldībām vairāk regulēt, kur ir lielāka saslimšana, skaidrs, ka ir lielākā riskā, tām pašvaldībām, kurām saslimstība ir maza var attiecīgi varbūt zemākus noteikt standartus, bet nepārkāpjot pamatprasības.

Aicināja valdība vairāk lietot mobilo aplikāciju *ApturiCovid*, kā pienākums noteikts saimniecisko un publisko pakalpojumu sniedzējiem un pasākumu organizētājiem uzlikt redzamā vietā aicinājumu, lai tad, ja notiek saslimšana, vieglāk atrast kontaktpersonas vai saslimušās personas.

Lielākās diskusijas bija par bērnudārzu jautājumu. No 16. marta rekomendēts pirmsskolas izglītības iestādes apmeklēt tikai tiem bērniem, kuru vecāki nevar strādāt attālināti, noteikts, ka vienu reizi nedēļā tiek veikta pirmsskolas izglītības iestāžu darbinieku testēšana. Lai skaidrotu lēmumus, izplatīti šādi slaidi (E.Siliņa demonstrē slaidus). Slaidos ietverts, uz ko attiecas prasība darba vietās, šādus slaidus ir izplatījusi Valsts kanceleja, arī savas komunikatīvās kampaņas ietvaros, lai skaidrotu prasības. Bērnudārzos nav nepieciešamas izziņas, kā tas bija pavasarī. Nav tā, kā bija pavasarī, kad bija ar attiecīgām izziņām tikai operatīvajiem dienestiem dārziņi. Doma bija censties ierobežot izplatību arī bērnudārzos, pēdējie dati, ka bērnudārzos saslimstība augsta, daudz informācijas, ka cilvēki saslimst no bērniem, jo bērns pārnēsā slimību. Nav tā, ka nav iespējams vest bērnu.

Par formālo un neformālo izglītību – no šīs nedēļas var notikt izglītības nodarbības ārpus telpām reģionos, kur Covid-19 izplatība nav lielāka par 250 gadījumiem uz 100 tūkstošiem iedzīvotāju 14 dienu laikā. Šis ir nedaudz lielāks kumulatīvais rādītājs, par kuru runājam luksoforā, tādēļ tas ir ietverts reģionāli, ne visā valstī. Bija lielas diskusijas valdībā, jo bija vēlme noteikt visā Latvijā. Ministri vienojās, ka pēc 2 nedēļām nāks ar atskatu, kā ir gājis un iespējams, ka prasība būs jāmaina. Ja uzlabojumi būs pietiekoši labi, iespējams, varēs noteikt visā Latvijā, bet ja uzlabojumi nebūs labi, atstās reģionāli. Formālās izglītības programmā var ārtelpās īstenot ne vairāk kā piecas nodarbības no nedēļā paredzēto nodarbību skaita. Neformālajā izglītībā ne vairāk kā divas nodarbības no nedēļā paredzēto nodarbību skaita. Uz kopējo sportu, profesionālo sportu vecās prasības paliek spēkā. Ja pieņems likumu, kur noteica īpašās prasības, kas Ministru kabinetam jāizstrādā līdz 31. martam, tiks izstrādātas. Arī, ja nepaspēs pieņemt, ir lūguši ministrijas reaģēt un domāt par šiem noteikumiem.

Pēdējais no rīkojuma – jautājums par nebūtisko ceļošanu no trešajām valstīm. No 17. marta visiem, kas Latvijā ierodas no nebūtiskiem ceļojumiem no trešajām valstīm, pēc robežas šķērsošanas par saviem līdzekļiem jāveic Covid-19 tests. Ja tas ir negatīvs, tad ir jāievēro pašizolācija savā dzīvesvietā. Pozitīva rezultāta gadījumā pašizolācija ir jāpavada kādā no noteiktajām tūrisma mītnēm, ko noteikusi Latvijas investīciju un attīstības aģentūra un pašam arī jāapmaksā. Bija spraigas diskusijas, jo vienubrīd bija doma kaut kādā mērā kompensēt, bet, tā kā tie ir izklaides braucieni un, ja cilvēks ir devies šādā braucienā un atgriezies ar pozitīvu testu, tad pašam jāapmaksā šāda ievietošana viesnīcā, nevis nodokļu maksātājiem. Cita situācija – ja ir konstatēts, ka cilvēks ir vienkārši saslimis tepat, Latvijā, ar Covid-19, tad šiem cilvēkiem un kontaktpersonām ir iespēja pašizolācijas laiku pavadīt viesnīcā, kur lielāko daļu izmaksu sedz valsts – līdz 80% par izmitināšanu, arī par ēdienu 80%, nepārsniedzot 35 eiro, nepārsniedzot 10 eiro dienā. Daļu no ēdināšanas, kur kopējās izmaksas ir 35 eiro, arī sedz.

Ir plāns, valdība strādā pie risinājuma, ka ārkārtējo situāciju varētu atcelt. Nevar pateikt vēl, vai tas ir 6. aprīlis vai cits datums. Tad visdrīzāk nestrādās arī ar šiem rīkojumiem, tad būs spēkā Ministru kabineta noteikumi, kas noteiks ierobežojumus, bet tad Saeima tiks informēta, kādā veidā notiektos ierobežojumus varēs vērtēt. Bet tas būs tad cits veids. Cer, ka tad vairāk darbosies Covid-19 infekcijas izplatības pārvaldības likums.

**K.Druvaskalns** uzsver, ka saistībā ar transformāciju no ārkārtējās situācijas ir aktīvā fāzē, nākamajā nedēļā gaida plašas diskusijas par labāko veidu, kā iziet no ārkārtējās situācijas. Nākamajā nedēļā varēs saprast, kādās ievirzēs tas būs iespējams, ja epidemioloģiskā situācija to ļaus. Ņems vērā Saeimas uzdevumus, ko E.Siliņa minēja.

**M.Baltmanis** informē, ka no centrālās noliktavas attiecībā uz resursu izsniegšanu Valsts aizsardzības loģistikas un iepirkumu centram (VALIC) bijuši pāris pieprasījumi no Rīgas Austrumu klīniskās universitātes slimnīcas, pārējie izmanto, to kas bijis izsniegts iepriekš. Šonedēļ kārtējā inventarizācija, kas notiek reizi divās nedēļās. Papildus antigēnu testi ir izsniegti sociālās aprūpes centriem, notiek sadarbībā ar VALIC un Aizsardzības ministriju.

**J.Feldmane** informē, ka šobrīd nav papildus nekas piebilstams. Stacionāros pacientu skaits samazinās, strikti tiek sekots tam, kas notiek ārstniecības iestādēs.

**J.Perevoščikovs** prezentē aktuālos datus *(prezentācija pievienota protokola pielikumā)*.

**J.Rancāns** pateicas J.Perevoščikovam par izsmeļošo prezentāciju. Redzams, ka tās valstis, kuras nopietni rūpējušās par ierobežojumiem, tām saslimstība zemāka.

**J.Garisons** informē, ka skābekļa mērītāji ir saņemti un tiek izdalīti. Par antigēnu testiem izglītības iestādēm varētu būt piegāde piektdien, tad sāks izdali. Uz nākamo otrdienu atbilstoši Ministru kabineta uzdevumam gatavo variantus par bruņoto spēku iesaisti vakcinācijas procesā.

**J.Salmiņš** prezentē aktuālos datus ekonomikā *(prezentācija pievienota pielikumā)*.

*Tehnisku problēmu dēļ J.Salmiņš nav dzirdams.*

**J.Rancāns** aicina Ekonomikas ministrijas parlamentāro sekretāru J.Miezaini pastāstīt par aktualitātēm, jo prezentācija ir komisijai iesūtīta.

**J.Miezainis** turpina par ekonomisko situāciju, aktualitātēm.

**G.Hismatuļina** prezentē aktualitātes no Valsts ieņēmumu dienesta par operatīvajiem datiem attiecībā uz iesniegumiem un dīkstāves un subsīdiju piešķiršanu *(prezentācija pievienota pielikumā).*

**J.Rancāns** pateicas par ziņojumu. Vaicā, vai J.Salmiņš ir atrisinājis tehniskās problēmas un var turpināt prezentāciju par ekonomikas situāciju?

**J.Salmiņš** turpina izklāstu par situāciju ekonomikā.

**L.Turlaja** informē, ka no Kultūras ministrijas puses par rīkojumu nav nekas piebilstams.

**R.Kārkliņš** lūdz atbalstīt rīkojumu, norāda, ka papildu komentāru no Izglītības un zinātnes ministrijas nav.

**L.Medina** norāda, ka par aktuālo situāciju tieslietu jomā nekas nav piebilstams. Rīkojumā tehniski precizēta norma, kas iepriekš attiecināta uz iekšlietu sektoru un Ieslodzījuma vietu pārvaldi, attiecībā uz darbinieku pieņemšanu darbā, tas ir sakārtots.

**G.Japiņa** informē par aktuālo situāciju un rīkojumiem – papildina par jaunajām papildu prasībām ieceļotājiem Latvijā, kas ieceļo, šķērsojot Eiropas Savienības ārējo robežu. Jaunas prasības – otrs Covid-19 tests, ko var veikt arī lidostā, un uzturēšanās pienākums viesnīcā, ja tests pozitīvs, attiecas uz visiem ieceļotājiem. Grozījumi paredz dažus izņēmumus, piemēram, personas, kas ieceļo un uzturas jau savos pašizolācijas burbuļos. Bet izņēmumi un personas uz kurām personas attiecas, netiek dalīti būtiskajos un nebūtiskajos. Vairāk vērsts uz to, lai aptvertu pēc iespējas plašāku personu loku. Sākot ar šodienu, tiek atļauti dažāda veida reisi uz trešajām valstīm, tomēr paliek Ārlietu ministrijas aicinājums cilvēkiem neceļot.

**D.Merirands** norāda, ka par ceļošanu uz trešajām valstīm nav nekas piebilstams, kolēģi ir detalizēti izstāstījuši. Pagājušajā nedēļā notika intensīvas diskusijas par sabiedrisko transportu, tā piepildījumu. Pateicas lēmumu pieņēmējiem, kas ieklausījās Satiksmes ministrijas un pārvadātāju viedoklī – tas bija, ka, ja mēs nesamazinām cilvēku un pasažieru vajadzības pārvietoties, tad nebūtu pieļaujams, ka samazinām vēl par 20% pieļaujamo sabiedriskā transporta aizpildījumu. Satiksmes ministrijas ieskatā tas radītu grūti kontrolējamu situāciju, kad cilvēkiem saglabājas pārvietošanās vajadzības, bet nav pietiekamā apjomā pieejams sabiedriskais transports. Vienlaikus strādā ar pārvadātājiem, lai pastiprinātu prasību kontroli. Par sabiedriskā transporta piepildījumu, pārsvarā tas ir liels galvaspilsētā. Sākot no šīs pirmdienas Rīgas Satiksme pārskatījusi atsevišķos maršrutos reisu biežumu, transportlīdzekļu ietilpību. Cer, ka ar Vides aizsardzības un reģionālās attīstības ministrijas palīdzību izdosies tikt klāt sadaļai par pasažieru atlaidēm, lai arī tādā veidā mēģinātu samazināt braucējus, kuriem konkrētajā brīdī brauciens nav nepieciešams.

**A.Drozde** informē, ka no Vides aizsardzības un reģionālās attīstības ministrijas puses šobrīd nekas nav piebilstams.

**A.Dūdiņš** apstiprina, ka kopējais Covid-19 skarto klientu un darbinieku skaits sociālās aprūpes centros šobrīd ir ap 70, izplatības īpatsvars ir 1,9%. Vakcinācijas dati – no 8.marta papildus vakcinēti tikai 124 klienti un 45 darbinieki, skaidrojams ar vakcīnu trūkumu, tomēr sociālās aprūpes centru darbinieki satraukušies par pēdējiem notikumiem ar *AstraZeneca* vakcīnu, visi gaida kompetentu skaidrojumu, jo pašmotivācija starp darbiniekiem vakcinēties bija salīdzinoši zema, pēdējie notikumi vēl vairāk vēlmi samazinās.

**I.Piļāne** komentē rīkojumā ietverto par bērnudārzu apmeklējumiem, norāda, ka konkrētā norma nav pietiekami skaidra, rada pārpratumus. Tā paredz, ka “pirmsskolas izglītības programmas apguvi, ja bērna likumiskais pārstāvis nevar strādāt attālināti un nevar nodrošināt bērna uzraudzību”, lasot gramatiski, var saprast, ja gadījumos darba devējs nevar nodrošināt darbu attālināti, tad pieļaujams, ka bērnu drīkst vest uz bērnudārzu. Saiklis “un” nozīmē, ka abiem nosacījumiem jāizpildās. Tiesībsarga ieskatā pareizāk būtu, ka pēc gramatikas un mērķa regulējums būtu skaidrs, piedāvātu sekojoši – “ja bērna likumiskais pārstāvis nevar strādāt attālināti vai attālinātā darba laikā nevar nodrošināt bērna uzraudzību”. Bija daudz skaidrojumi sabiedrībā, bet, ja lasa gramatiski, tad īsti precīzi tas nav, rekomendē rīkojumā skaidri atrunāt.

**J.Rancāns** aicina valdību ņemt vērā minētās norādes.

**E.Siliņa** informē, ka nodos šo ziņu Izglītības un zinātnes ministrijas kolēģiem, lai padomā, vai nevar redakcionāli labot.

**J.Rancāns** dod vārdu deputātiem jautājumiem.

**J.Ādamsons** norāda, ka par aviāciju šeit jautājums tika atbildēts. Par bērnudārziem jautājums ir aktuāls, Tiesībsarga biroja piezīme ir vietā. Ieteikums K.Druvaskalnam būt uzstājīgākam, piekrīt par preču ierobežojumiem, ko iepriekšējā sēdē minēja – preču ierobežojumus laiks ņemt nost tiem veikaliem, kas ir atvērti.

Jautā par to, vai Ministru kabinets ir padomājis par ierobežojumu saglabāšanu, kurus varētu atstāt pēc tam, kad ārkārtējā situācija ir izbeigusies, piemēram, pulcēšanās. Vai šajā sakarā nevarētu atvērt āra terases kafejnīcās, nosakot pulcēšanās ierobežojumus, tādā veidā ekonomiku kaut cik stimulētu. Norāda, ka nav saņēmis atbildi par kategorijām, no kā ir miruši cilvēki iepriekšējā gadā. Pēc statistikas, kas tiek publicēta, sanāk, ka mirst tikai no Covid-19. Jautā par vakcināciju, tajā skaitā, vai Ministru kabinets nevar izskatīt jautājumu par *Sputņik* vakcīnu iepirkšanu. Vaicā, vai tiks pārbalsots 6.-9. jautājums Covid-19 infekcijas izplatības pārvaldības likumā un vai ņemts ārā no likuma Vakcinācijas birojs.

**J.Rancāns** atbild par likumu, norādot, ka rīt attiecīgi kārtējā sēdē turpinās skatīt, tad risinājums taps. Gadījumā, ja likums tiks nodots atpakaļ uz komisiju, lai veiktu labojumus, tad tie tiks veikti.

**E.Siliņa** par ierobežojumiem atbild, ka jāatstāj viena daļa ierobežojumu pēc ārkārtējās situācijas – protams, tapēc ir Covid-19 infekcijas izplatības pārvaldības likums, jau iepriekš tas bija spēkā, šobrīd arī visdrīzāk viena daļa ierobežojumu paliks spēkā, to šobrīd vērtē Operatīvās vadības grupa kopā ar sadarbības partneriem. Visdrīzāk, ka varētu nākt uz Saeimu, pirms izbeidz ārkārtējo situāciju, caur Covid-19 infekcijas izplatības pārvaldības likumu iestrādāt tos ierobežojumus, kas paliek spēkā. Ņemot vērā, ka situācija mainās, nav tā, ka ir pilnīgi skaidrs, kas paliks, kas nē, šobrīd vērtē.

Jautājumu par bērnudārziem nodos kolēģiem, loģisks priekšlikums saistībā ar saikli “vai”. Ideja, ir, ja nav pieaugušā, tas nevar būt svešs, ir viena mājsaimniecība, ja nav kāds no vienas mājsaimniecības, un nav, kur atstāt bērnu, tad iet uz bērnudārzu. Par mirušajiem Veselības ministrija varētu šos datus sagatavot un atsūtīt komisijai. Par vakcināciju un *Sputņik* norāda, ka šobrīd pēc grafika, ko rādīja veselības ministrs, kad piedalījās komisijas sēdē – skaidroja, ka pēc grafika mums šīs nedēļas beigās jāienāk *Moderna* vakcīnai. Šobrīd esam iepirkuši ļoti daudz vakcīnu, krietni vairāk, nekā varam iztērēt. Ja piegādes piepildās, nav vajadzības pēc *Sputņik*. Kamēr Eiropas Zāļu aģentūrā nav izvērtēts, lēmums pieņemts par vakcīnas drošību, visdrīzāk šāds lēmums Latvijā netiks pieņemts. Primārs ir vakcīnu drošums, uzticas Eiropas Zāļu aģentūrai un viņu sniegtajai informācijai. Par Vakcinācijas biroju norāda, ka, ņemot vērā, ka veselības ministrs ir izdomājis mainīt, reorganizēt, komisijas priekšsēdētājs jau skaidroja. Ir vienošanās koalīcijas partneru vidū, ka Veselības ministrija iesniedz grozījumu, no Covid-19 infekcijas izplatības pārvaldības likuma tiek izņemts Vakcinācijas birojs. Tas ir veselības minista lēmums, ārā iet algu pielikums un regulējums par biroju.

**R.Bergmanis** vaicā Labklājības ministrijas pārstāvim par sociālās aprūpes centros procentuāli vakcinēto un Covid-19 izslimojušo skaita proporciju. Saistībā ar rīkojuma grozījumiem vaicā par tajos ietverto, ka Izglītības un zinātnes ministrija nodod Centrālās statistikas pārvaldei informāciju par izglītības iestāžu atrašanās vietu, lūdz šo skaidrot. Par sportu šobrīd ir rīkojuma punkts, ka varēs līdz 20 bērniem ārpus telpām iet uz nodarbībām, vaicā, kāpēc 20 bērni ārpus telpām nevar iet uz sporta nodarbībām, kur ir atšķirība, kāpēc tieši 20.

**A.Dūdiņš** atbild, cik personas no sociālās aprūpes centru klientu un darbinieku vidus bija izteikušas vēlmi vakcinēties un cik ir vakcinēti, tie ir aptuveni divas trešdaļas klientu, tuvojas 100% darbinieku, no tiem, kuri izteikuši vēlmi vakcinēties.

**R.Bergmanis** aicina par izslimojušajiem uz nākamo reizi informēt. Un no tiem, kas izteikuši vēlmi, cik tas ir, no tiem, kas nozarē strādā.

**A.Dūdiņš** paskaidro datus par nozarē strādājošo un klientu skaitu – ap astoņiem tūkstošiem darbinieku un 13 tūkstošiem klientu. Papildus norāda, ka ir četri tūkstoši apmēram, kas ir Covid-19 izslimojuši un kam 90 dienu imunitāte, kas netiek vakcinēti uzreiz.

**J.Salmiņš** atbild par Centrālās statistikas pārvaldi – dati ir, Izglītības un zinātnes ministrija cieši sadarbojas, Centrālās statistikas pārvaldes pusē ir apņemšanās nokartēt katru skolu un bērnu plūsmu.

**R.Kārkliņš** papildina, ka šis punkts rīkojumā bija nepieciešams, lai būtu leģitīms pamats datu apstrādei, jo bez šāda normatīva regulējuma ministrija nevarētu nodot datus Centrālās statistikas pārvaldei, lai attiecīgi pēc tam datus izmantotu reģionālās pieejas īstenošanai, kas ir iestrādāta rīkojumā. Par sporta nodarbībām un formālo un neformālo izglītību klātienē, jāņem vērā, ka sporta nodarbībām nav reģionālais ierobežojums rīkojumā, sporta nodarbības 10 cilvēkiem var notikt visā valsts teritorijā. 20 cilvēki formālās un neformālās izglītības nodarbībās klātienē, tām ir sasaiste ar reģionālo principu – tās drīkst notikt tikai tajos reģionos, kur kumulatīvais rādītājs uz 100 tūkstošiem cilvēku nepārsniedz 250. Divdesmit cilvēku skaits tika izvēlēts, kā vidējais klases lielums, kas ir šobrīd izglītībā, lai izglītības iestādes, izglītības procesu klātienē plānojot, varētu īstenot vienas klases ietvaros.

**R.Bergmanis** vēlas noskaidrot, vai galvenais arguments ir grupu lielums, klašu lielums vai izsekojamība un veselības riski.

**J.Feldmane** atbild, ka regulējuma mērķis bija dot iespēju skolēniem kaut kādā laika periodā klātienē nodarboties izglītības iestādē grupā. Regulējums attiecas uz vienu klasi. Ja skatāmies uz atšķirību no sporta regulējuma, tur bērni pulcējas no dažādām skolām, dažādām vietām. Attiecinājums uz klātienes nodarbību – 20 bērni – ir vienas klases ietvars.

*R.Bergmanis un J.Feldmane diskutē par sporta nodarbībās atļauto personu skaitu un tā argumentāciju.*

**M.Možvillo** jautā par profilakses pasākumiem, īpaši bērnudārzos, veikalos. Vai ir kādas vadlīnijas par profilaktisko pasākumu paplašināšanu, vai ir kādas vadlīnijas vietām, kur pulcējas cilvēki, kādai jābūt maksimāli stingrākai profilakses kārtībai, lai pēc iespējas mazāk Covid-19 pārnēsātu. Vaicā, vai tiek uzskaitītas asins analīzēs atrastās antivielas par Covid-19, cilvēkiem, kuriem pirms tam konstatēts Covid-19, vai tas kaut kā tiek atspoguļots izpētē.

**J.Feldmane** atbild, ka par profilaktiskajiem pasākumiem ir rekomendācijas gan pirmsskolas izglītības iestādēm, gan izglītības iestādēm, sanitārie protokoli, kuri izstrādāti sadarbībā ar Izglītības un zinātnes ministriju, ir publicēti. Arī attiecībā uz tirdzniecības vietām ir drošas tirdzniecības koncepts. Ministru kabineta rīkojumā noteikti piesardzības pasākumi, Slimību profilakses un kontroles centrs ir izstrādājis rekomendācijas, sūtītas darba vietām drošai darba vietas organizācijai. Plaši un nepārtraukti aktualizēti šie jautājumi. Par antivielu noteikšanu norāda, ka šādas atradnes netiek rekomendēts statistiski uzskaitīt, jo tas nav pietiekami objektīvs rādītājs, pēc kā analizēt situāciju. Antivielu izpēte ir veikta valsts pētījumu programmas ietvarā, ar kuru šobrīd zinātnieki strādā, apkopo datus. Kad būs rezultāts, tad visiem būs pieejama šī informācija. Apmēram 4000 personas ir apzinātas, apzināts antivielu līmenis, pēc kura tiek secināts, kādas inficēšanās tendences dažādās sabiedrības, vecuma grupās.

**I.Klementjevs** komentē situāciju sporta nozarē, 12. martā notika Latvijas Sporta federāciju padome, kuru veido 96 sporta federācijas, izskatīja jautājumus. Pieņēma rezolūciju par to, ka neviens nepievērš uzmanību sporta nozarēm un neveido dialogu ar federāciju padomi. Vakar notika Latvijas Tautas sporta asociācijas konference, kur uzstājās psihoterapeits, skaidri paziņoja par datiem, kas uztrauc bērnus, tajā skaitā, ka nevar satikties ar draugiem un ka nevar nodarboties ar sportu. Faktiski ir psiholoģiska trauma, 50% bērniem tā veidojas. Aicina Izglītības un zinātnes ministrijai un Ministru kabinetam, izstrādājot nākamo rīkojumu, pievērst uzmanību – iekštelpās nevaram, bet ārā varam organizēt sporta stundas. Min Slovēnijas piemēru – viņiem ir liela saslimstība, bet viņi kopš 1991. gada seko līdzi bērnu aptaukošanās problemātikai, tagad Covid-19 laikā mēra datus, tas parāda, ka 14% bērnu ir aptaukošanās. Latvijā uzskatām, ka daudz bērnu cieš no aptaukošanās, jāpieliek vēl aptuveni 14%. Lūdz pievērst tam uzmanību.

**J.Rancāns** pateicas par viedokli, aicina Izglītības un zinātnes ministriju ieklausīties, izstrādāt risinājumu, pievērst uzmanību.

J.Rancāns aicina atbalstīt komisijas sagatavoto Saeimas lēmuma projektu  [“Par Ministru kabineta 2021. gada 12. marta rīkojumu Nr. 163, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/4DDCFF39BB816018C225869B0039C856?OpenDocument).

*Balsojums:*

*J.Rancāns – par, A.Blumbergs – par, J.Ādamsons – atturas, R.Bergmanis – atturas, I.Klementjevs – atturas, A.Latkovskis – par, M.Možvillo – par, V.A.Tērauda – par, A.Zakatistovs – par.*

**LĒMUMS:**

* atbalstīt un virzīt izskatīšanā Saeimā lēmuma projektu [“Par Ministru kabineta 2021. gada 12. marta rīkojumu Nr. 163, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/4DDCFF39BB816018C225869B0039C856?OpenDocument).
* lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā komisijas sagatavoto Saeimas lēmuma projektu.

**J.Rancāns** slēdz sēdi.

*Pielikumā: Ekonomikas ministrijas prezentācija, Valsts ieņēmumu dienesta prezentācija, Slimību profilakses un kontroles centra prezentācijas kopija.*

Komisijas priekšsēdētājs (paraksts\*) J.Rancāns

Komisijas priekšsēdētāja biedrs (paraksts\*) A.Blumbergs